Document ID: 31994D0741

31994D0741
L 296/42
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 24 октомври 1994 година
относно въпросниците за докладите на държавите-членки за прилагането на някои директиви в областта на отпадъците (прилагане на Директива 91/692/ЕИО на Съвета)
(94/741/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 91/692/ЕИО на Съвета от 23 декември 1991 г. относно стандартизиране и рационализиране на докладите за прилагане на някои директиви в областта на околната среда (1), и по-специално членове 5 и 6 от приложение VI,
като взе предвид Директива 75/439/ЕИО на Съвета от 16 юни 1975 г. относно обезвреждането на отработени масла (2), последно изменена с Директива 91/692/ЕИО,
като взе предвид Директива 75/442/ЕИО на Съвета от 15 юли 1975 г. относно отпадъците (3), последно изменена с Директива 91/692/ЕИО,
като взе предвид Директива 86/278/ЕИО на Съвета от 12 юни 1986 г. за опазване на околната среда, и по-специално на почвата, при употребата на утайки от отпадъчни води в земеделието (4), изменена с Директива 91/692/ЕИО,
като има предвид, че член 18 от Директива 75/439/ЕИО, член 16 от Директива 75/442/ЕИО и член 17 от Директива 86/278/ЕИО са заменени от член 5 от Директива 91/692/ЕИО, която налага на държавите-членки да предоставят на Комисията информация за прилагането на някои директиви на Общността под формата на доклади по сектори;
като има предвид, че тези доклади трябва да се основават на въпросник или схема, изготвена от Комисията в съответствие с процедурата по член 6 от Директива 91/692/ЕИО;
като има предвид, че първият секторен доклад ще покрие периода от 1995 г. до 1997 г. включително;
като има предвид, че мерките, предвидени в настоящото решение, съответстват на становището на Комитета, създаден съгласно член 6 на горепосочената директива,
ПРИЕ НАСТОЯЩОТО РЕШЕНИЕ:
Член 1
Приемат се въпросниците, приложени към настоящото решение и отнасящи се до Директиви 75/439/ЕИО, 75/442/ЕИО и 86/278/ЕИО на Съвета.
Член 2
Държавите-членки ще използват тези въпросници като основа за изготвяне на доклади по сектори, които са длъжни да предоставят на Комисията в съответствие с член 5 от Директива 91/692/ЕИО.
Член 3
Адресати на настоящото решение са държавите-членки.
Съставено в Брюксел на 24 октомври 1994 година.

Labels: 12
7
15
20